b'\n_START_ARTICLE_\nMagnetoreologinen vaimennin\n_START_PARAGRAPH_\nMagnetoreologinen vaimennin on v\xc3\xa4r\xc3\xa4htelyn- tai iskunvaimennin, jonka toiminta perustuu magnetoreologisen nesteen ominaisuuksien muuttamiseen. Vaimentimen sis\xc3\xa4lt\xc3\xa4m\xc3\xa4n nesteen k\xc3\xa4ytt\xc3\xa4ytymist\xc3\xa4 ohjataan magneettikent\xc3\xa4ll\xc3\xa4. Kyseinen magneettikentt\xc3\xa4 synnytet\xc3\xa4\xc3\xa4n yleens\xc3\xa4 s\xc3\xa4hk\xc3\xb6magneetilla. T\xc3\xa4llaisella vaimentimella on useita k\xc3\xa4ytt\xc3\xb6tarkoituksia. Niist\xc3\xa4 tunnetuin on ajoneuvon iskunvaimennin, joka reagoi tien muotoihin. Muotoja havainnoivat anturit, jotka v\xc3\xa4litt\xc3\xa4v\xc3\xa4t tiedon vaimenninta ohjaavalle digitaaliselle signaaliprosessorille.\n_START_SECTION_\nAjoneuvot\n_START_PARAGRAPH_\nMagnetoreologisia vaimenninj\xc3\xa4rjestelmi\xc3\xa4 on saatavilla OEM-valmistajilta useille ajoneuvoille, joita ovat muun muassa Audi TT ja R8, Cadillac DTS, XLR ja SRX, Chevrolet Corvette sek\xc3\xa4 Ferrari 599GTB. N\xc3\xa4m\xc3\xa4 j\xc3\xa4rjestelm\xc3\xa4t on tuottanut alun perin Delphi Automotive-yhti\xc3\xb6, mutta nyky\xc3\xa4\xc3\xa4n niit\xc3\xa4 valmistaa BeijingWest Industries Group tuotenimell\xc3\xa4 MagneRide. Vaimentimia on k\xc3\xa4ytetty my\xc3\xb6s sotilasajoneuvoissa, kuten MillenWorks Light Utility Vehicle:ssa. MillenWorks on asentanut magnetoreologisen vaimentimen muun muassa Yhdysvaltain armeijan Humvee-ajoneuvoon testausmieless\xc3\xa4.\n_START_SECTION_\nOhjaus\n_START_PARAGRAPH_\nMagnetoreologista vaimenninta ohjataan tarkoitukseen suunnitellulla algoritmilla. Vaihtoehtoja on useita, kuten skyhook-, ja groundhook-algoritmit. Niiden idea on s\xc3\xa4\xc3\xa4t\xc3\xa4\xc3\xa4 vaimentimen magnetoreologisen nesteen j\xc3\xa4ykkyytt\xc3\xa4 s\xc3\xa4hk\xc3\xb6virran luomalla magneettikent\xc3\xa4ll\xc3\xa4. Magnetoreologinen neste on useimmiten \xc3\xb6ljy\xc3\xa4, jossa on pieni\xc3\xa4 metallihiukkasia. Kun neste tuodaan magneettikentt\xc3\xa4\xc3\xa4n, hiukkaset j\xc3\xa4rjestyv\xc3\xa4t kent\xc3\xa4n kentt\xc3\xa4viivojen mukaisesti ja j\xc3\xa4ykist\xc3\xa4v\xc3\xa4t nesteen. Kun neste vaimentimen sis\xc3\xa4ll\xc3\xa4 j\xc3\xa4ykistyy oikeaan aikaan, vaimentimen ominaisuudet muuttuvat, mill\xc3\xa4 saavutetaan merkitt\xc3\xa4v\xc3\xa4\xc3\xa4 hy\xc3\xb6ty\xc3\xa4 iskun tai v\xc3\xa4r\xc3\xa4htelyn vaimentamisessa.'